何公橋
作者：蘇軾
朝代：宋

paragraphs: 天壤之間，水居其多。
人之往來，如鵜在河。
順水而行，雲馳鳥疾。
維水之利，千里咫尺。
亂流而涉，過膝則止。
維水之害，咫尺千里。
沔彼濫觴，蛙跳鯈游。
溢而懷山，神禹所憂。
豈無一木，支此大壞。
舞於盤渦，冰折雷解。
坐使此邦，畫爲兩州。
雞犬相聞，胡越莫救。
允毅何公，甚勇於仁。
始作石梁，其艱其勤。
將作復止，更此百難。
公心如鐵，非石則堅。
公以身先，民以悅使。
老壯負石，如負其子。
疏爲玉虹，隠爲金隄。
直欄橫檻，百賈所栖。
我來與公，同載而出。
讙呼填道，抱其馬足。
我歎而言，視此滔滔。
未見剛者，孰爲此橋。
願公千歲，與橋壽考。
持節復來，以慰父老。
如朱仲卿，食於桐鄉。
我作銘詩，子孫不忘。